Modern maniere: My tantriese hart | Rapport
Modern maniere: My tantriese hart
Shakti Mari Malan het, nadat sy seksueel ontwaak het, haar naam verander na Shakti, ’n Sanskrit-woord wat onder meer vroulike kreatiwiteit/seksuele mag beteken. | Foto Rob Perica
Haar naam is dalk ongewoon, maar sy’t ’n stoere Afrikaanse van: Malan. Shakti Mari Malan. Dr. Malan.Sy het ’n doktorsgraad in sosiale antropologie, maar haar jongste titel is dakini. “Dis ’n vrou wat die wysheid van tantra bemeester het en dit onderrig,” verduidelik Shakti (44). “Ek gebruik die term dakini omdat my kennis en vermoëns kom uit die eeue oue tradisie van tantra.” (Shakti is ’n Sanskrit-woord wat onder meer vroulike kreatiwiteit/seksuele mag beteken.)En met haar nuwe boek, Sexual Awakening for Women: A Tantric Workbook* wil Shakti vroue leer om hulle seksualiteit as ’t ware in eie hande te neem en daardeur ’n dieper band te skep tussen hulle seksualiteit en hulle hart. Dis ’n gids vir vroue wat belang-stel in die verband tussen seksua-liteit en spiritualiteit, “en braaf genoeg is om dit te verken”. Baie jare gelede was dit die wyse ouer vroue se taak om die jong mans en vroue bymekaar te kry wanneer hulle seksueel begin ontwikkel, verduidelik sy.“Voordat hulle mekaar seksueel ontmoet, sou hulle eers tyd kry om hulleself te leer ken. “Ek speel nou die rol van daardie wyse ouer vrou wat ander vroue die unieke aard van hulle seksualiteit leer.”Shakti vertel sy het ’n ver pad gestap op haar spirituele reis van “oorwerkte, oorpresterende antropoloog” tot seksuele leermeester.“Toe ek in my laat twintigs was, het ek chroniese moegheid ontwikkel. Ek het begin wonder oor die doel van die lewe. En dit was duidelik soos daglig: Dit gaan oor die reis na binne.” Deesdae bied Shakti wêreldwyd klasse aan om haar kennis te deel, waarvoor haar antropologie-agtergrond nuttig te pas kom.“Dit het my geleer om mense te benader met nuuskierigheid en belangstelling. Wanneer ek met mense werk, gaan ek van die standpunt uit dat ek niks weet nie. Ek luister en luister en luister, en geleidelik word die prentjie van die ander persoon duidelik.”Haar boek bevat raad en prak-tiese oefeninge wat jy alleen of saam met ’n groep vriendinne kan doen. Benewens tantriese asem-halings-oefeninge is die fokus sterk op balans en selfliefde om jou seksuele energie wakker te maak.“Dié energie word kundalini genoem, en gewoonlik uitgebeeld as ’n slang wat drie en ’n half keer opgerol lê by die basis van jou ruggraat,” verduidelik Shakti. “Die slang bly net daar lê en slaap tot jou seksuele energie magtig genoeg is om jou te laat ontwaak.”Dan beweeg jou seksuele energie opwaarts deur jou liggaam sodat jy een kan word met jou hele wese. Wanneer jy daardie punt bereik, kan jy uitkom by die groot beloning van tantriese seks: sogenaamde vallei-orgasmes wat vir ure kan aanhou. Dit beteken ’n stadige opbou van energie (ontspan – opbou – ontspan – opbou), wat ’n ontspanne, deurdringende en langdurige orgasme tot gevolg het.Nee, verseker Shakti, dis nie harde werk nie en binne enigeen se bereik. “Ek sê altyd jy moet fiks en soepel wees vir tantra, anders gaan jy wel swaarkry.”Die “werk” lê eintlik in ’n kop-skuif, nie in jou lyf nie: “Die probleem is ons wêreld moedig manlike kenmerke soos prestasie aan, en daarom is baie vroue nie werklik geïnteresseerd in hulle vroulikheid nie. Dus is die boek vir die brawe vroue wat weet daar is meer aan vrouwees as wat hulle deur kondisionering geleer is.” Shakti meen vroue is al vir lank “seksueel aan die slaap”, vandaar die nodigheid om te “ontwaak”. “Ons seksuele onderrig kom van ons kêrels en mans wat nie eens mánlike seksualiteit verstaan nie, wat nog te sê vroulike seksualiteit. Ons seksualiteit is ’n kragtige bron van selfaktualisering.”En wat kry mans daaruit?Shakti se antwoord is kort en kragtig: “Beter – en meer – seks!” Wanneer ’n man meer bewustelik liefde maak, verander sy verhouding met seks van iets kortstondigs na ’n lang, lang liefdespel en dus verdiepende seks, verduidelik sy. Vir die vrou is seks dan nie meer ’n taak nie, maar ’n ekstatiese oopmaak van haar volle potensiaal.“Sonder ’n verdieping van die vroulike vermoë om die lewe ryk en diep te voel, te proe, te ruik, raak die lewe vervelig en uitputtend. ’n Vol lewe vereis die ontwikkeling van ons manlike én vroulike aspekte. As ’n vrou haar seksualiteit uitleef deur haar manlike sy, gaan sy seks nie geniet nie, of dit net oppervlakkig ervaar.”Dis waar tantriese seks die prentjie verander… Shakti meen vroue is al vir lank “seksueel aan die slaap”, vandaar die nodigheid om te “ontwaak”. LEGENDARIESE TANTRADis eintlik Bob Geldof se skuld dat die wêreld glo Sting is ’n heeldag-tantra-man, het sy vrou, Trudie Styler, verlede jaar aan The Telegraph verduidelik. Bob se onderhoud met Sting het in ’n kroeg plaasgevind en ná ’n hele paar drankies het die gesprek na seks verskuif. Bob het Sting gespot dat hy waarskynlik heeldag lank kan seks hê omdat hy joga doen.Sting het volgens Trudie vir Bob verduidelik dit gaan eintlik oor die intieme band met jou seksmaat, wat ’n goeie opsomming van tantra is, en daar word Sting se dronkpraatjies, wat hy volgens haar nie eens die volgende dag kon onthou nie, toe sommer ’n legende. Dis nogal jammer dié een is nie waar nie.Ander beroemdes wat na bewering aanhangers is van tantra, is Diddy, Heather Graham en Chelsea Clinton.Plaaslike bekendes is minder uit-gesproke oor hulle bedsake, maar daar is baie van hulle wat joga doen!* Sexual Awakening for Women: A Tantric Workbook deur dr. Shakti Mari Malan (Shakti, R250). Dis beskikbaar by Exclusive Books, of bestel by bianca.bodysoul@gmail.com.KORTLIKS TANTRADie doel van tantra is om seksuele energie te gebruik om seksueel te ontwaak. Die vloei van energie word gestimuleer deur te werk met die seksuele onbewuste (byvoorbeeld fantasie en onderdrukking) en die verfyning van seksuele energie sodat dit letterlik die hele liggaam vul, verduidelik Shakti. Konvensionele seks gaan oor die uitwerp van spanning deur die sametrekking van spiere om ’n orgasme te kry. In tantra gaan dit oor die verbintenis tussen hart en seks, en om die goddelike in jou te ervaar deur jou oop te maak vir diep en subtiele seksuele ekstase.
Hamba kakuhle, Madiba/Tata: Uitvaart van die grotes
Hoe groet ’n land een van sy groot geeste, sy staatshoofde, sy presidente? Hoe verwoord ’n nasie sy rou? André Pretorius kyk terug in die geskiedenis.
Aandete met Madiba
’n Eerste indruk toe ons in Klipperweg indraai by die hek van die Groote Schuur-landgoed, is dat wit seuns in uniform die ingang beman. En soos ons dieper tussen die bome en struike binnery, is dit wit seuns wat ons telkens tussen die lower sien beweeg. Dis September 1996.
Daai ‘Madiba Magic’...
Sy was nog nat agter die ore toe sy met Nelson Mandela kennis gemaak het. Van aangesig tot aangesig. Anesca Smith onthou dié dag.